མིག་སྔར་གྱི་ཀྲུང་གོའི་སྤྱི་ཚོགས་ནི་སྤྱི་ཚོགས་ཀྱི་རྣམ་པ་འགྱུར་བའི་དུས་སྐབས་དང་།བཅོས་སྒྱུར་གྱི་ཟབ་ས།གནད་འགག་ལས་སྒྲོལ་བའི་དུས།སྤྱི་ཚོགས་ཀྱི་འགལ་བ་མང་དུ་འབྱུང་བའི་དུས་སྐབས་སུ་འཁེལ་ཡོད།རྙོག་འཛིང་གི་སྣང་ཚུལ་འདི་དག་ཐམས་ཅད་དུས་མཉམ་དུ་མི་རིགས་ས་ཁུལ་དུ་མངོན་པ་རེད།མི་རིགས་ས་ཁུལ་གྱི་རྗེས་ལུས་དང་།དབུལ་ཕོངས།བས་མཐར་གནས་པ་སོགས་ཀྱི་གནད་དོན་གྱིས་འགལ་བ་འདི་དག་རྩེག་སྣོན་ཅན་དུ་འགྱུར་སླ་བ་རེད།སྤྱི་ཚོགས་ཀྱི་རྣམ་པ་འགྱུར་བ་དང་།བཅོས་སྒྱུར་གྱི་ཟབ་ས།ངོས་གྱེན་དུ་འཛེག་པའི་དུས།འགལ་བ་འབྱུང་སླ་ཞིང་མང་དུ་འབྱུང་བའི་དུས་སྐབས་ནི་སྤྱིར་བཏང་རང་བཞིན་ཡིན་ཏེ།ཟབ་ཚད་མི་འདྲ་བ་རེད།རྒྱལ་ཡོངས་ཀྱང་གནས་སྟངས་འདི་འདྲ་ཡིན།མི་ལ་ལས་མི་རིགས་ས་ཁུལ་དང་གྲངས་ཉུང་མི་རིགས་ནི་ནང་ས་དང་ཡེ་ནས་ཁ་བྲལ་བའི་སྤྱི་ཚོགས་སོ་སོ་བ་གཉིས་དང་།ཐ་ན་མངའ་ཁུལ་གཞན་ཞིག་ཏུ་སྟངས་འཛིན་བྱེད་ཀྱི་ཡོད་དེ།དུས་རྒྱུན་མཐོང་བའི་བརྗོད་ཚུལ་ནི་༼དལ་འགྲོས་ཅན་༽རེད།གནས་ཚུལ་འདི་རིགས་ཅི་ལྟར་བྱུང་བ་ཡིན་ཞེ་ན།དོན་དངོས་ཀྱི་འབྱུང་རྐྱེན་ཤིན་ཏུ་མང་ཡང་སྤྱིར་འཕེལ་རྒྱས་དལ་བའི་མངོན་རྟགས་རེད།འདི་རང་རྒྱལ་མི་རིགས་གནད་དོན་གྱི་དུས་རིམ་རང་བཞིན་གྱི་ཁྱད་ཆོས་དང་འབྲེལ་བ་ཡོད་དེ།ལོ་རྒྱུས་དང་དངོས་ཡོད།རྒྱལ་ནང་གི་རྒྱུ་རྐྱེན་དང་རྒྱལ་ཕྱིའི་རྒྱུ་རྐྱེན།མི་དམངས་ནང་ཁུལ་གྱི་འགལ་བ་དང་དགྲ་གཉེན་བར་གྱི་འགལ་བ།མི་རིགས་དང་ཆོས་ལུགས།ལས་བྱེད་ཀྱི་སྤྱོད་ཚུལ་དང་མང་ཚོགས་ཀྱི་ཁེ་ཕན་བར་གྱི་འཁྲུག་རྩོད།ལུགས་མཐུན་གྱི་ཁེ་ཕན་དང་ཚུལ་མིན་གྱི་ཐབས་ཇུས།ཁེ་ཕན་གྱི་འཁྲུག་རྩོད་དང་མི་རིགས།ཆོས་ལུགས་སོགས་ཀྱི་འགལ་བ་སྣོལ་མར་བྱུང་བ་ལ་འབྲེལ་བ་ཡོད་པ་རེད།